## Turisme Comunitat Valenciana reunix les marques turístiques per a coordinar la participació en Fitur 2026

*** La trobada ha servit per a avaluar i analitzar l’edició anterior, així com per a avançar en la promoció de cara a l’any que ve
* El secretari autonòmic de Turisme assenyala que el 84 % dels participants en l’estand valencià en Fitur 2025 va valorar positivament la seua experiència, i per al 70 % l’estand va complir les seues expectatives**

El secretari autonòmic de Turisme, José Manuel Camarero, ha mantingut una reunió amb els representants de les set marques turístiques de la Comunitat Valenciana, Castelló, València Turisme, Costa Blanca, València, Alacant, Elx i Benidorm, per a coordinar la participació en la pròxima edició de Fitur 2026, així com en els diferents certàmens nacionals.

Una trobada que, segons ha assenyalat el secretari autonòmic, “ha servit per a analitzar i avaluar els resultats de la participació valenciana en 2025, així com per a avançar i consensuar el full de ruta a seguir per a preparar la promoció de la Comunitat Valenciana de cara a l’any que ve”.

En este sentit, José Manuel Camarero ha recordat l’increment del 50 % en fires i accions promocionals en 2025, tal com va anunciar la consellera de Turisme, Marián Cano, durant la seua compareixença en les Corts, a on va presentar els pressupostos del seu departament.

“Un increment que ens servix per a oferir en els certàmens turístics d’este any més excel·lència, eficàcia i professionalitat amb la finalitat d’atraure el turisme de qualitat que busquem, responsable i sostenible”, ha declarat.

**Resultats enquesta de participació en Fitur 2025**

D’altra banda, el secretari autonòmic de Turisme ha informat que “el 84 % dels municipis, empreses, federacions, associacions i marques turístiques que van participar en l’estand de la Comunitat Valenciana durant la passada edició de Fitur han valorat positivament i en termes generals la seua participació en el certamen”, qualificant el seu nivell de satisfacció general com a satisfet o molt satisfet.

Així es desprén dels resultats de l’enquesta de participació en l’estand de Comunitat Valenciana en Fitur 2025, remesa per part de Turisme CV als municipis a través de les marques turístiques, així com a federacions, associacions i empreses turístiques participants en la passada edició, que en van arribar a ser 317, la qual cosa va suposar un 27 % més que l’edició de l’any passat.

Així mateix, prop del 70 % ha afirmat que l’activitat en l’estand de la Comunitat Valenciana en Fitur 2025 ha complit les seues expectatives de promoció respecte a l’edició anterior, mostrant-se satisfets o molt satisfets amb la seua experiència en comparació amb 2024, i el 89 % mostra la seua intenció de tornar a participar en l’estand valencià en la pròxima edició del certamen.

Fecha: 16/04/2025